贺铸
三鸟咏之二竹鸡词
东南泽国陂塘阔，旱岁少逢晴五月。
田间蛙喜雨冥冥，竹下鸡啼泥滑滑。
而予不耕陂下田，田皋驱马挥长鞭。
稻塍微茫绝复连，如蹑镜面流鲛涎。
植蹄沮洳不敢前，何暇顾惜青莲乾。
竹鸡鸟，汝幸飞翔罗罻外，
安知此涂吁可畏。雄雌更鸣方自慰，
汝不能言意为对。君不见日围赫赫是长安，
大明宫阙开云端。鸡人唱漏辰三刻，
左右相君朝谒还。前驺谁敢干，
後乘不可攀。飘颻青盖望已远，
绿槐阴下沙堤闲。长堤千步沙漫漫，
风不惊尘雨亦乾。君能驰骛此其所，
何事江乡行路难。